
a magánszálláshelyen és az egyéb szálláshelyen az egy naptári éven belül szálláshely-szolgáltatás céljára felhasználható napok számáról
[1] Budapest I. Kerület Budavári Önkormányzat Képviselő-testületének a rendelet megalkotásával célja Budapest I. kerületében a helyi lakosság életminőségének és az otthon nyugalmának védelme, a kerület lakófunkciójának megőrzése, valamint a fenntartható és kiegyensúlyozott turizmus feltételeinek biztosítása. A szabályozás Budapest I. kerületének eltérő településszerkezeti adottságaira, turisztikai terheltségére és a szálláshely-szolgáltatási tevékenység területi koncentrációjára figyelemmel a magánszálláshelyeken és egyéb szálláshelyeken folytatott szálláshely-szolgáltatási tevékenység szabályozását szolgálja.
[2] Budapest I. Kerület Budavári Önkormányzat Képviselő-testülete a kereskedelemről szóló 2005. évi CLXIV. törvény 12. § (5a) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 7. pontjában meghatározott feladatkörében eljárva a következőket rendeli el:
1. Értelmező rendelkezések
1. §
E rendelet alkalmazásában:
1.	egyéb szálláshely: a kereskedelemről szóló 2005. évi CLXIV. törvény (a továbbiakban: Kertv.) 2. § 40. pontja szerinti szálláshely;
2.	magánszálláshely: a Kertv. 2. § 39. pontja szerinti szálláshely;
3.	szálláshely-nyilvántartás: a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendelet 12. § (1) bekezdése szerinti nyilvántartás;
4.	társasházi hozzájárulás: a társasház jellegű épületben található magánszálláshely vagy egyéb szálláshely szálláshely-szolgáltatás céljára történő hasznosításához való hozzájárulás, amelyet társasház esetében az alapító okirat, a társasházakról szóló 2003. évi CXXXIII. törvény szerinti szervezeti-működési szabályzat vagy a közgyűlési határozat, lakásszövetkezeti ház esetében az alapszabály vagy a közgyűlési határozat, közös tulajdonban álló lakóépület esetében a tulajdonostársak tulajdoni hányad szerinti többségének írásbeli hozzájárulása tartalmaz, és amely az érintett szálláshelyre egyértelműen vonatkozik; 
5.	társasház jellegű épület: a társasház, a lakásszövetkezeti ház, valamint a társasházzá nem alakított, legalább három lakást magában foglaló, közös tulajdonban álló lakóépület;
6.	Várnegyed: a Bécsi kaputól keleti irányban kiindulva, a várfal mentén, az óramutató járásával megegyező irányban haladva a Bécsi kapuig terjedő, a várfal által körülhatárolt terület;
7.	Várnegyeden kívüli terület: Budapest I. kerület közigazgatási területének a Várnegyed területén kívül eső része.


2. Az egy naptári éven belül szálláshely-szolgáltatás céljára felhasználható napok száma
2. §
(1) Budapest I. kerület közigazgatási területén található magánszálláshely és egyéb szálláshely esetében az egy naptári éven belül szálláshely-szolgáltatás céljára felhasználható napok száma 0 nap.
(2) Az (1) bekezdéstől eltérően a Várnegyed területén található, 2026. december 31. napjáig szálláshely-nyilvántartásba vett magánszálláshely és egyéb szálláshely esetében 2027. december 31. napjáig az egy naptári éven belül szálláshely-szolgáltatás céljára felhasználható napok száma 365 nap.
(3) Az (1) bekezdéstől eltérően a Várnegyeden kívüli területen, nem társasház jellegű épületben található magánszálláshely és egyéb szálláshely esetében az egy naptári éven belül szálláshely-szolgáltatás céljára felhasználható napok száma 365 nap.
(4) Az (1) bekezdéstől eltérően a Várnegyeden kívüli területen, társasház jellegű épületben található és 2026. december 31. napjáig szálláshely-nyilvántartásba nyilvántartásba vett magánszálláshely és egyéb szálláshely esetében 2027. december 31. napjáig az egy naptári éven belül szálláshely-szolgáltatás céljára felhasználható napok száma 365 nap.
(5) Az (1) bekezdéstől eltérően a Várnegyeden kívüli területen, társasház jellegű épületben található magánszálláshely és egyéb szálláshely esetében a 2026. december 31. napjáig szálláshely-nyilvántartásba vett szálláshely esetében 2028. január 1. napjától az egy naptári éven belül szálláshely-szolgáltatás céljára felhasználható napok száma 365 nap, ha a szálláshely-szolgáltató a társasházi hozzájárulás meglétét a 3. § szerint igazolta.
(6) A (2)–(5) bekezdés alkalmazásában a szökőévben szálláshely-szolgáltatás céljára felhasználható napok száma 366 nap.
3. A társasházi hozzájárulás igazolása és annak joghatása
3. §
(1) A 2. § (5) bekezdésében meghatározott kivétel alkalmazásának feltétele, hogy a szálláshely-szolgáltató a társasházi hozzájárulás meglétét igazoló okiratot a jegyzőhöz benyújtsa.
(2) A társasházi hozzájárulás e rendelet alkalmazásában azon a napon tekintendő igazoltnak, amelyen az 1. § 4. pontjában meghatározott feltételeknek megfelelő, a társasházi hozzájárulás meglétét igazoló okiratot a szálláshely-szolgáltató a jegyzőhöz benyújtotta.
(3) A Várnegyeden kívüli területen, társasház jellegű épületben található, 2026. december 31. napjáig nyilvántartásba vett magánszálláshely vagy egyéb szálláshely szálláshely-szolgáltatója a társasházi hozzájárulás meglétét igazoló okiratot 2027. december 31. napjáig benyújthatja.
(4) Ha a (3) bekezdés szerinti szálláshely-szolgáltató a társasházi hozzájárulás meglétét 2027. december 31. napjáig nem igazolja, a szálláshely esetében 2028. január 1. napjától a társasházi hozzájárulás igazolásának napjáig a 2. § (1) bekezdésében meghatározott napszám alkalmazandó.
(5) Ha a (3) bekezdés szerinti szálláshely-szolgáltató a társasházi hozzájárulás meglétét 2027. december 31. napját követően igazolja, a társasházi hozzájárulás igazolásának napjától a 2. § (5) bekezdésében meghatározott napszám alkalmazandó.
(6) A társasházi hozzájárulás megszűnését, visszavonását vagy olyan módosítását, amelynek következtében a társasházi hozzájárulás e rendeletben meghatározott feltételei már nem állnak fenn, a szálláshely-szolgáltató a változás bekövetkezésétől számított 15 napon belül köteles a jegyzőnek bejelenteni.
(7) Ha a társasházi hozzájárulás megszűnik, visszavonásra kerül vagy olyan módon módosul, amelynek következtében az 1. § 4. pontjában meghatározott feltételek már nem állnak fenn, a változás bekövetkezésének napjától a szálláshelyre a 2. § (1) bekezdésében meghatározott napszám alkalmazandó.
(8) A (7) bekezdés szerinti esetben, ha a szálláshely-szolgáltató ezt követően ismételten igazolja a társasházi hozzájárulás meglétét, az igazolás napjától a 2. § (5) bekezdésében meghatározott napszám alkalmazandó.
4. Ellenőrzés és jogkövetkezmények
4. §
Az e rendeletben meghatározott előírások megtartását a jegyző ellenőrzi, valamint az azok megsértésével kapcsolatos elsőfokú hatósági eljárást a jegyző folytatja le.
5. §
(1) A 2. § alapján alkalmazandó, az egy naptári éven belül szálláshely-szolgáltatás céljára felhasználható napok számára vonatkozó előírás megsértése esetén a jegyző a közigazgatási szabályszegések szankcióiról szóló törvényben foglaltak szerint
a)	közigazgatási bírságot szab ki, és
b)	elrendeli a szálláshely ideiglenes bezárását.
(2) Az (1) bekezdés a) pontja szerinti közigazgatási bírság összege
a)	természetes személy és egyéni vállalkozó szálláshely-szolgáltató esetében 200 000 forint,
b)	jogi személy és egyéb szervezet szálláshely-szolgáltató esetében 2 000 000 forint.
(3) Az e rendelet szerinti ügyben helyszíni bírság nem alkalmazható.
(4) Az (1) bekezdés b) pontja szerinti ideiglenes bezárás időtartama 45 nap.
6. §
Az 5. § szerinti közigazgatási bírság összegét és az ideiglenes bezárás időtartamát a jegyző mérlegelés nélkül állapítja meg.
5. Záró rendelkezések
7. §
	Az iromány az Integrált Jogalkotási Rendszerben készült.

Ez a rendelet 2027. január 1-jén lép hatályba.
1
2
3

Általános indokolás
A rendelet megalkotásának célja Budapest I. kerületében a helyi lakosság életminőségének és az otthon nyugalmának védelme, a kerület lakófunkciójának megőrzése, valamint a fenntartható és kiegyensúlyozott turizmus feltételeinek biztosítása.
Budapest I. kerülete kiemelkedő turisztikai jelentőséggel bír, ugyanakkor a kerület egyes területeinek településszerkezeti adottságai, lakófunkciója és turisztikai terheltsége jelentős eltéréseket mutatnak. A magánszálláshelyeken és egyéb szálláshelyeken folytatott szálláshely-szolgáltatási tevékenység területi koncentrációja, valamint a lakóingatlanok turisztikai célú hasznosítása indokolttá teszi a tevékenység helyi sajátosságokhoz igazodó szabályozását.
A rendelet a kereskedelemről szóló 2005. évi CLXIV. törvény 12. § (5a) bekezdésében biztosított felhatalmazás alapján meghatározza a magánszálláshelyeken és egyéb szálláshelyeken az egy naptári éven belül szálláshely-szolgáltatás céljára felhasználható napok számát.
A szabályozás főszabályként a szálláshely-szolgáltatás céljára felhasználható napok számát nulla napban állapítja meg, ugyanakkor a kerület eltérő területi adottságaira, az épületek rendeltetésére és tulajdoni viszonyaira, valamint a már működő szálláshelyek helyzetére figyelemmel differenciált kivételszabályokat határoz meg.
A Várnegyed területén a rendelet a már nyilvántartásba vett szálláshelyek számára átmeneti időszakot biztosít, amely alatt a szálláshely-szolgáltatási tevékenység tovább folytatható. A Várnegyeden kívüli területeken a szabályozás különbséget tesz a társasház jellegű épületekben és az azokon kívül található szálláshelyek között.
A társasház jellegű épületek esetében a szabályozás figyelembe veszi, hogy a szálláshely-szolgáltatási tevékenység a lakóközösség mindennapi életére, az épület használatára és a lakók nyugalmára közvetlen hatással lehet. Ennek megfelelően a rendelet a szálláshely-szolgáltatás folytatásának lehetőségét a társasházi hozzájárulás meglétéhez köti. A szabályozás e körben nem kizárólag a társasházakra, hanem a lakásszövetkezeti házakra és a meghatározott közös tulajdonban álló lakóépületekre is kiterjed, figyelembe véve azok eltérő döntéshozatali sajátosságait.
A rendelet a 2026. december 31. napjáig nyilvántartásba vett szálláshelyek számára átmeneti rendelkezéseket állapít meg annak érdekében, hogy az érintett szálláshely-szolgáltatóknak megfelelő idő álljon rendelkezésükre a megváltozott szabályozási környezethez történő alkalmazkodásra és a szükséges hozzájárulások beszerzésére.
A szabályozás meghatározza a társasházi hozzájárulás igazolásának módját, az igazolás, valamint a hozzájárulás megszűnésének joghatásait, továbbá rendelkezik a jogsértések ellenőrzéséről és a jogkövetkezményekről.
A rendelet célja a lakók jogos érdekeinek védelme, a lakófunkció megőrzése és a szálláshely-szolgáltatási tevékenység helyi viszonyokhoz igazodó, kiszámítható szabályozásának megteremtése.



Részletes indokolás

Az 1. §-hoz 
A rendelkezés meghatározza a rendelet alkalmazásához szükséges értelmező rendelkezéseket.
A magánszálláshely és az egyéb szálláshely fogalmát a kereskedelemről szóló 2005. évi CLXIV. törvény fogalommeghatározásaira történő hivatkozással rögzíti, biztosítva az országos jogszabályi szabályozással való összhangot.
A társasház jellegű épület fogalma lehetővé teszi, hogy a rendelet azonos szabályozás alá vonja a társasházakat, a lakásszövetkezeti házakat, valamint a társasházzá nem alakított, legalább három lakást magukban foglaló, közös tulajdonban álló lakóépületeket.
A társasházi hozzájárulás fogalmának meghatározása az egyes épületformák eltérő jogi és döntéshozatali sajátosságaihoz igazodik. A közös tulajdonban álló lakóépületek esetében a rendelkezés a tulajdonostársak tulajdoni hányad szerinti többségének írásbeli hozzájárulását nevesíti. A hozzájárulásnak minden esetben egyértelműen az érintett szálláshelyre kell vonatkoznia.
A Várnegyed fogalmának meghatározása a várfal által körülhatárolt terület egyértelmű lehatárolását szolgálja. A Várnegyeden kívüli terület fogalma a kerület fennmaradó közigazgatási területét jelöli.

A 2. §-hoz 
A rendelkezés meghatározza a Budapest I. kerület közigazgatási területén található magánszálláshelyeken és egyéb szálláshelyeken az egy naptári éven belül szálláshely-szolgáltatás céljára felhasználható napok számát.
Az (1) bekezdés általános szabályként nulla napban állapítja meg a szálláshely-szolgáltatás céljára felhasználható napok számát.
A (2) bekezdés a Várnegyed területén található, 2026. december 31. napjáig nyilvántartásba vett szálláshelyek számára 2027. december 31. napjáig átmeneti lehetőséget biztosít a tevékenység folytatására. Ezt követően az érintett szálláshelyekre az általános szabály alkalmazandó.
A (3) bekezdés a Várnegyeden kívüli területen, nem társasház jellegű épületben található szálláshelyek esetében lehetővé teszi a szálláshely-szolgáltatási tevékenység egész éven át történő folytatását. Az eltérő szabályozás indoka, hogy ezen épületek esetében a társasház jellegű épületekre jellemző lakóközösségi viszonyok és az azokból fakadó érdekkonfliktusok nem, vagy eltérő módon jelentkeznek.
A (4) bekezdés a Várnegyeden kívüli területen, társasház jellegű épületben található, 2026. december 31. napjáig nyilvántartásba vett szálláshelyek számára 2027. december 31. napjáig átmeneti időszakot biztosít, amely alatt a tevékenység társasházi hozzájárulás igazolása nélkül is folytatható.
Az (5) bekezdés a társasház jellegű épületekben található szálláshelyek esetében a szálláshely-szolgáltatás egész éven át történő folytatásának feltételéül szabja a társasházi hozzájárulás igazolását. 
A (6) bekezdés a szökőévekre vonatkozó eltérő napszámot rögzíti annak érdekében, hogy az egész éves működést lehetővé tevő kivételszabályok szökőév esetében is valamennyi naptári napra kiterjedjenek.

A 3. §-hoz 
A rendelkezés a társasházi hozzájárulás igazolásának szabályait, valamint a hozzájárulás meglétéhez, hiányához és megszűnéséhez kapcsolódó joghatásokat határozza meg.
Az (1)–(2) bekezdés alapján a társasházi hozzájárulás meglétét igazoló okiratot a szálláshely-szolgáltatónak a jegyzőhöz kell benyújtania. A hozzájárulás a megfelelő okirat benyújtásának napján tekintendő igazoltnak.
A (3) bekezdés a 2026. december 31. napjáig nyilvántartásba vett, Várnegyeden kívüli, társasház jellegű épületben található szálláshelyek esetében 2027. december 31. napjáig biztosít lehetőséget a hozzájárulás igazolására.
A (4)–(5) bekezdés rendezi a hozzájárulás határidőben történő igazolásának elmaradásához kapcsolódó jogkövetkezményeket. Amennyiben a szálláshely-szolgáltató a hozzájárulást 2027. december 31. napjáig nem igazolja, 2028. január 1. napjától az általános, nulla napos korlátozás alkalmazandó. A hozzájárulás későbbi igazolása esetén az igazolás napjától ismét alkalmazható az egész éves működést lehetővé tevő kivételszabály.
A (6) bekezdés előírja a társasházi hozzájárulás megszűnésének, visszavonásának vagy a rendeletben meghatározott feltételeket érintő módosításának bejelentését. A bejelentési kötelezettséget a változás bekövetkezésétől számított 15 napon belül kell teljesíteni.
A (7)–(8) bekezdés meghatározza a hozzájárulás megszűnésének és ismételt igazolásának következményeit. A hozzájárulás feltételeinek megszűnése esetén az általános korlátozás alkalmazandó, míg a hozzájárulás ismételt igazolása lehetővé teszi az egész éves működésre vonatkozó kivételszabály újbóli alkalmazását.

A 4. §-hoz 
A rendelkezés a rendeletben foglalt előírások betartásának ellenőrzését, valamint a jogsértésekkel kapcsolatos elsőfokú hatósági eljárások lefolytatását a jegyző hatáskörébe utalja.

Az 5. §-hoz 
A rendelkezés meghatározza a szálláshely-szolgáltatás céljára felhasználható napok számára vonatkozó előírások megsértése esetén alkalmazandó jogkövetkezményeket.
Az (1) bekezdés a jogsértés esetére közigazgatási bírság kiszabását és a szálláshely ideiglenes bezárását írja elő.
A (2) bekezdés a közigazgatási bírság összegét a szálláshely-szolgáltató jogállása szerint differenciáltan határozza meg. Természetes személy és egyéni vállalkozó esetében 200 000 forint, jogi személy és egyéb szervezet esetében 2 000 000 forint összegű bírság alkalmazását írja elő.
A (3) bekezdés kizárja a helyszíni bírság alkalmazását.
A (4) bekezdés az ideiglenes bezárás időtartamát 45 napban határozza meg.
A jogkövetkezmények meghatározásának célja a rendeletben foglalt előírások érvényesülésének biztosítása és a jogsértő szálláshely-szolgáltatási tevékenységtől való visszatartás.

A 6. §-hoz 
A rendelkezés előírja, hogy a jegyző a közigazgatási bírság összegét és az ideiglenes bezárás időtartamát mérlegelés nélkül állapítja meg.

A 7. §-hoz 
[bookmark: _GoBack]A rendelkezés a rendelet hatálybalépésének időpontját 2027. január 1. napjában állapítja meg, biztosítva az érintettek számára a kellő felkészülési időt a megváltozott szabályozási környezethez történő alkalmazkodáshoz.

